KOMMISSIONENS FORORDNING (EF) Nr. 854/97 af 13. maj 1997 om ændring af forordning (EØF) nr. 3886/92 om gennemførelsesbestemmelser for de præmieordninger, der er fastsat for oksekød, for så vidt angår forarbejdningspræmien for ungkalve
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 4i, stk. 5, og
ud fra følgende betragtninger:
Beløbet for forarbejdningspræmien er fastsat i artikel 49, stk. 4, i Kommissionens forordning (EØF) nr. 3886/92 af 23. december 1992 om gennemførelsesbestemmelser for de præmieordninger, der er fastsat i Rådets forordning (EØF) nr. 805/68 om den fælles markedsordning for oksekød, og om ophævelse af forordning (EØF) nr. 1244/82 og (EØF) nr. 714/89 (3), senest ændret ved forordning (EF) nr. 616/97 (4); for at fastlægge dette beløb bør der tages hensyn til forskellene i de rent faktisk konstaterede markedspriser; i betragtning af de nuværende priser er det berettiget at justere størrelsen af nævnte præmie; med henblik herpå bør forordning (EØF) nr. 3886/92 ændres;
denne justering kan dog revideres ud fra ønsket om, at det skal være muligt at trække et tilstrækkeligt antal kalve tilbage ud fra markedsbehovet;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Artikel 49, stk. 4, i forordning (EØF) nr. 3886/92 affattes således:
»4. Præmien pr. præmieberettiget kalv fastsættes til:
- 115 ECU pr. kalv af malkekvægrace
- 145 ECU pr. kalv af andre racer end malkekvægrace.«
Artikel 2
Denne forordning træder i kraft den første mandag efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. maj 1997.